Aapstreke | SkalkSkryf
« Ou Nuus
Volmaan 12/09/2011 »
September 12, 2011 deur Louwie
Net toe ek begin dink dis OK om my ouma se ouma se ouma `n aap te noem, toe moet ek hoor my voorvader was dalk `n spook.
Al vir miljoene jare sit grootouma Lucy en waak trots oor haar kroos, soms juig sy en soms laat sak sy haar kop in skaamte, en soms huil sy, maar altyd dra sy biddend die belange van haar kroos op die hart. En wat maak hulle, die ondankbare snuiters? Hulle skop haar onder die jack en sê vir haar wê, jy is nie my ma nie!
En hoe moet sy nou voel? Sy mag `n aap wees, maar sy het ok mos `n hart. Nou moet sy stert tussen die bene die wildernis in om plek te maak vir, wel, die slim mense sê … `n spook. Kan jy dit glo! Lucy,
die dierbare Australopitechus afarensis, ons eie oermoeder is nie meer goed genoeg vir haar kinders nie. Nee, nou is dit skielik sediba wat aan die bors gedruk word. Australopitechus sediba die ontugtige een, die een sonder pa word op die troon gesit.
Selfs Lucy se oudste seun Homo habilis loop nou die gevaar om ontman te word. Die arme ding word op `n syspoor, `n doodloopstraat uitgeskop met geen nageslag om te wys vir al sy wilde nagte van passie op die savanna vlaktes van Afrika nie.
Nee, ons is nie besig om Sediba te maak nie, ons soek net flooie, jou vark!
Maak nou sin van die spul: sediba se brein lyk meer gevorderd as die van onse Lucy, maar sy voet is meer primitief, sy bekken lyk meer soos die mens s'n maar hy het geen adres gelaat waar ons sy ma en pa kan gaan soek nie. Eers word Adam en Eva tot stories vir die vaak gereduseer. Jy moet in Lucy glo om gered te word. Nou word Lucy vir die (uitgestorwe) ape gegooi en jy moet in Sediba glo (nie Madiba nie mind you), Sediba, die nuwe heilige aap. Red nou `n volk met sulke bontpratery!
Lucy my skat, jy is eintlik in goeie geselskap want die arme Adam en Eva is ook so pas deur hulle kerk in die groot US of A onder die jis geskop en tot mites verklaar. Jy het ten minste nog `n been (of is dit net `n kopbeen?) om op te staan terwyl die ander twee oer-ouers nou in `n wolkie mis gaan verdwyn. Byt net vas, Zecharia Sitchin gaan die kerk en die slim wetenskaplike donners wat jou nou so verneder, nog onder die gat skop, jy sal sien.
Miskien is Lucy maar te bly om nie meer met hierdie (Wallmart) spesie geassosieer te word nie.
Posted in Uncategorized | Tagged Adam, Australopithecus, Eva, evolusie, Lucy, Sediba | 4 Kommentaar
op September 14, 2011 at 12:23 nm Hannelie
Waneer het eva haar trekpas gekry?? Genade hulle het dan nou die dag ontdek waar die tuin was? Nou is dit n eva loose parkie.
op September 15, 2011 at 9:03 vm Andrew
Niks is heilig in die wetenskap nie, dankie tog daarvoor, anders het my kop lankal ontplof uit frustrasie.
op September 15, 2011 at 8:39 nm Louwie
H, daar is die wat die "Eden" al gekry het, en daar is ook die wat sweer hulle sit met `n stuk hout uit die romp van die Ark, en dan is daar die wat die hele Bybel nou al tot mite verklaar het.
Die wêreld sonder sy mites sal `n arm wêreld wees. `n Wêreld sonder `n geestelike dimensie is so skrikwekkend as die een wat ons nou in leef.
op September 15, 2011 at 8:42 nm Louwie
Is so Andrew. Nog die wetenskap nog spiritualiteit kan bekostig om stagnant te raak want dan val jy vas in fundamentalisme en dit is uiteindelik selfvernietigend.